Hivatkozások készítése

Linkek

Mielőtt még bármi rosszra gondolnánk, linkeken természetesen a lapok (weboldalak) közötti hivatkozásokat értjük. Eddig csak 1-1 weboldalt készítettük, de a hypertext lényege pontosan az, hogy több lapot kössünk össze hivatkozásokon keresztül. A linkek angol neve anchor, érdemes megjegyezni a kifejezést.
Hogyan készítünk linkeket, s hogyan hivatkozunk egyikről a másikra? Gondolom mindenkinek egyértelmű, hogy ahhoz, hogy linkeket használjunk, legalább két weboldalra lesz szükségünk. Nevezzük az egyiket index.html-nek (ebből hivatkozunk), a másikat pedig gyakorlas.html-nek. (Ezt fogjuk belinkelni!) Hogyan is néz ki az általános szintaxis, milyen attribútumokat alkalmazhatunk?
<A> attribútumleírás

href | A cél megnevezése. A teljes forma így néz ki: protokoll://domain/konyvtarak/file.name#jelzo. A legtöbb esetben ez kimerül a hívott weblap nevében, tehát példánkban gyakorlas.html.
name | Bár az előbb azt mondtam, minimum két weboldal kell a linkek létrehozásához. Ez ebben a formában nem teljesen igaz. Az alábbi tag jó példa erre: lapon belüli hivatkozást tesz lehetővé. Ez az attribútum mutatja meg, hogy a href-ben megadott ugrás hol helyezkedik el a lapon belül.
target | Ezzel az attribútummal adhatjuk, hogy hová töltődjön be a hivatkozott oldal. Lehetőségei:
target="_blank" | A hivatkozott link egy új, üres ablakban jelenik meg, tehát az eredeti ablak is megmarad.
target="_self" | Rátöltődik az adott oldalra, tehát nem marad meg a hívó oldal. A Vissza gombbal lehet majd visszalépni ez előző oldalra.
target="_parent" | Ha több ún. keretből áll az oldal, a szülőkeretre töltődik a hivatkozott oldal. Ez a _self paraméter eredményét adja a legtöbb esetben, mivel kereteket már egyre ritkábban alkalmazunk.
target="_top" | Az ablak teljes felületére tölti be az oldalt. Ahogyan az előzőnél is, ennek a hatása is a _self-hez hasonlít, mivel a keretek használata ma már nem "divatos".
target="ablak_neve" | Amennyiben már több böngészőablak is van nyitva, megadhatom egy már létrehozott ablak nevét is, ebben az esetben oda fog betöltődni a hivatkozott oldal.

Nem csak HTML oldalra lehet hivatkozni, de minden fajta objektumra, vagy ahogy a szakmában mondják erőforrásra. Ez lehet bármilyen kép, dokumentum, videó, hang... tehát bármi, ami számítógépen tárolható.
A terminológia szerint háromféle link létezik:

- dokumentumon belüli
- egy gépen belüli, de másik erőforrásra hivatkozó
- külső hivatkozás

A különbség a hivatkozás módjában rejlik. Dokumentumon belül a # jellel hivatkozunk, gépen belül ki kell írni a hivatkozott erőforrás nevét, de nem kell kiírni a weblap címét, míg harmadik esetben a weblap címét, protokollal, mindennel meg kell határozzuk.
Az <A> tag-nek létezik zárótag-je is. Ami az <A>...</A> között van, arra lehet kattintani. Sokan azt gondolják, hogy ez csak szöveg lehet, de ez nem igaz. Akár képet, videót, de akár egy komplett táblázatot is beszúrhatunk az anchor tag-ek közé.
Gondolkodjunk együtt!

Forráskódok helyett lássunk példákat magyarázatokkal. De hogy nehezebb legyen, a magyarázatokat elrejtem, próbáld meg magadtól megmagyarázni, mit jelentenek az alábbi sorok:

1. <A href="gyakorlas.html">Egyszerű példa</A>
2. <A href="#also">Hová megyünk?</A>
3. <A href="gyakorlas.html#also">És itt hová megyünk?</A>
4. <A href="gyakorlas.html"><IMG src="images/silence_l.jpg" width="320" height="200"></A>
5. <A href="http://www.google.hu/intl/en_com/images/logo_plain.png">Ez mit hoz be?</A>
6. <A href="images/silence.jpg"><IMG src="images/silence_l.jpg" width="320" height="200"></A>
7. <A href="http://www.index.hu/">http://www.index.hu/</A>