Előkészületek

Mire lesz szükségünk a fejlesztéshez?

Az interneten bolyongva gyakran találkozunk jobbnál jobban elkészített weblapokkal. Gondolom, ezt a szöveget is azért olvasod, mert szeretnél Te is hasonlókat készíteni. Nos, ebben a fejezetben megismerkedhetsz a HTML alapjaival. Ha megtanulod az itt leírt dolgokat (no meg akövetkező fejezetekben sem csüggedsz!), Te is megjelenhetsz kreálmányoddal a világhálón. Persze léteznek ilyen-olyan HTML editorok (szerkesztők, készítők), melyekkel könnyebben el tudnád végezni a feladatot. De azért jó, ha megtanulod azt, hogy miből is épülnek fel a weblapok, mert így mindenféle komolyabb programok használata nélkül is készíthetsz weblapot.
A HTML egy angol betűszó, teljes alakban HyperText Markup Language, vagyis hipertext leíró nyelv. Ez az a nyelv, amellyel készítették azt a rengeteg weblapot, mely az interneten fellelhető. Az már más kérdés, hogy komolyabb programokkal is készítenek weblapot. De azok is eme nyelv parancsait használják. Úgyhogy szerintem jól jársz, ha megtanulod a HTML parancsait.
Amikor megnézünk egy jó filmet, magával ragad minket a történet, a látvány, mindaz a forgatag, amit a film készítői készítettek nekünk. Ha jól végezték a munkájukat, észre sem vesszük azt a hatalmas munkát, amely a színfalak mögött, akár több évig is zajlott: színészek munkája, kaszkadőrök, digitális technika, blue- (green-) box technika, megvilágítások, stb. Fel sem tudjuk sorolni azokat a trükköket, amiket a végeredmény minőségének érdekében felhasználnak.
Ugyanez zajlik egy weboldal készítésekor is. Ami a látogató számára megjelenik, az csak a végső produktum. Hogy milyen hatalmas munka fekszik az egészben, talán nem is látszik, ezt csak az tudja, aki mindezért megdolgozott. Egy webszerkesztő feladata komplex: ő a weblap rendezője, forgatókönyvírója, gyártásvezetője, az összes színésze, menedzsere. E munkák ellátásához megfelelő eszközökre van szükség. Ilyen eszközök: HTML, CSS, JavaScript, PHP, SQL. A történet ezekről szól.

No, de most nézzük, mik is kellenek a gyakorlatban egy weblap elkészítéséhez.

- Egy szövegszerkesztő. Igen. Akármilyen hihetetlen is, de itt a legalapabb szövegszerkesztők használata javasolt. Ilyen pl. a Windows alatt a Notepad, vagyis a Jegyzettömb, valamivel profibb már a Notepad++ nevű, amely szintén ingyenesen letölthető. (Legutolsó lelőhelye a http://notepad-plus.sourceforge.net/hu/site.htm weboldal volt, de ajánlom megkeresésére a google-t!) Más operációs rendszereken az ehhez hasonló kaliberű szerkesztőket ajánlom.
- Egy internetböngésző, amellyel elkészült művedet megnyithatod, tehát tesztelheted, ellenőrizheted.
- És persze némi tudás. Ez a fájl fedezi az alapismeret-bevitelt. Vagyis kezdetnek ez a részletes, érthető szöveg maximálisan megfelel.

És ami NEM szükséges:

- Internetkapcsolat. Offline módban is tudod tesztelni a weblapodat. (Kivéve a teljes URL-es linkeket. Erről később.)
- Komoly szövegszerkesztő vagy HTML editor. Előbbi kifejezetten nem ajánlott, utóbbira pedig semmi szükség.

Kis kedvcsinálóként nézzünk meg pár képet a profi munkák közül!

Ha pedig megtanultuk az alapokat, érdemes továbblépni. Némi Flash tudással, no meg rengeteg grafikai érzékkel gyönyörű weboldalakat készíthetünk: