HTML editorok

Kitérő: miért nem HTML editorral dolgozunk?

Aki egy picit is konyít a webtervezéshez, vagy látott már valakit, aki weboldalt készít, joggal teheti fel a kérdést: miért nem valamilyen webtervező programot használunk? Hiszen azzal mindenféle HTML ismeret nélkül tudunk egészen "pofás" weboldalakat készíteni. Miért szenvedünk a táblázatokkal, a képek pozícionálásával, a szövegek formázásával? Miért nem használunk pl. Word-öt, majd mentjük le weblapként? Igen, ez lehetséges. Csak a példa kedvéért, hadd mutassak meg valamit. Legyen ez a világ legegyszerűbb feladata: írjunk ki egy szöveget a képernyő első sorába, középre, piros színnel, jó nagy, félkövér, dőlt, Verdana betűkkel. Menjünk át Word-be és készítsük el az alábbi dokumentumot:

Mentsük el HTML oldalként (Fájl/Mentés Weblapként), majd az elmentett állományt töltsük be a böngészőnkbe. Ugye tökéletesen megy? Ugyanazt látjuk, mint Word-ben. Most nézzük meg a forrását!
Nem lepődtünk meg a 10 oldaltól? Igen, az mind az előző egy sor forráskódja. Ha mi magunk csináltuk volna HTML-ben, kb. így nézett volna ki:

    <H1 align="center">
       <FONT color="red" face="Verdana">
    	<I>
    	    Hello World!
            </I>
       </FONT>
    </H1>

Ha pedig értenénk egy kicsit a CSS-hez, elég lenne ennyi is:

    <span style="font: bold italic 48pt Verdana; color:red; text-align:center">Hello World!</span>

Nem kétséges, hogy melyik az egyszerűbb. Nem mindegy, mekkora állományokkal dolgozunk, s mennyire átlátható amit készítettünk. De felteheted a következő kérdést is: millió látványalapú szerkesztő létezik. Azok tisztább kódot készítenek, miért nem használjuk őket? Egyszerű az ok: mert azokhoz is kell bizonyos HTML tudás. Vannak olyan feladatok, amelyet nem lehet csak a "beszúrok egy elemet, beállítom a tulajdonságait és kész" módszerrel megoldani. Ha bármit "finomhangolni" kell, akkor elengedhetetlen a HTML (s majd később a CSS) ismerete! Úgyhogy nem választjuk az egyszerűbb utat, a kézi módszernél maradunk egyenlőre. Majd ha már minden tiszta lesz, akkor áttérhetünk a HTML editorokra! Addig pedig jöhet egy kis gyakorlás!