Hogyan tanuljam a fejezetet?

Hogyan tanuljunk önállóan e-learning tananyagból?

Az e-learning egy viszonylag új tanulási forma. Biztosan te is találkoztál már régebben hasonló tananyagokkal, még ha nem is így hívták őket. Multimédiás oktatóCD-k, interaktív oktatóprogramok, számítógéppel támogatott tanulás - talán ezek a kifejezések ismerősebbek. Az alapjuk azonos: szükséged van egy számítógépre, amelyre feltelepítve az adathordozóról a tanulási anyagot, saját magad, a saját ütemedben haladva tudod elsajátítani a tananyagot. Sok esetben ez interaktív módon, játékosan történik, észre sem vesszük, ahogyan a tudáselemek beépülnek. Természetesen a megjelenés formája nagyban függ attól, hogy kinek készülnek ezek az oktatóanyagok, hiszen egy általános iskolás gyermek számára nem előny a sok szöveg, ők jobban kultiválják a színes, animációval és beszédhanggal tarkított digitális oktatóprogramokat, míg egy felsőfokú képzésben a tényanyag lesz a fontos, kiemelve a fontos részeket, sok feladattal, gyakorlási lehetőséggel. (Kivételek mindig vannak: próbáljunk meg elképzelni egy digitális tananyagot pl. a római jog témakörében...)
Miben több az e-learning az előzőekben felsoroltaktól? Az előzőek a legtöbb esetben tényleges önálló tanulást feltételeznek. Mindenről magadnak kell gondoskodnod, a tananyagot leszámítva. Amennyiben problémád merülne fel, csak a rendelkezésedre álló tananyagodra támaszkodhatsz. Az e-learning viszont ún. tutorált oktatási módszer. Ez azt jelenti, hogy segítségedre lesz egy tutor, egy oktató, aki segít, ha elakadtál. Igaz, hogy nem lesz mindig melletted, de elérhető lesz több kommunikációs csatornán is számodra, írhatsz neki e-mailt, fórumon keresztül is üzenhetsz, s ami a legjobb, chat programokon keresztül (skype, messenger) is elérheted. Szintén az e-learning oktatási rendszer egy előnye, hogy többen tanuljátok ugyanabban az időben ugyanazt az anyagot. Velük is tarthatod a kapcsolatot, nagyjából ugyanazon csatornákon, mint a tutoroddal. Tehát nem létezik olyan, hogy elakadsz és nincs segítséged. Meríts ebből bátorságot!

Ha már tanulásról és segítségnyújtásról esett szó, némi segítséget szeretnék nyújtani a tanulási stratégiában is. Ezt azt jelenti, hogy milyen módon érdemes feldolgozni a következő tananyagokat. Minden rész egy célkitűzéssel kezdődik. Pár mondatban megtudod, hogy a következő lapok milyen témakört fognak érinteni. Ezek után részletesebben láthatod, milyen tudáselemekkel leszel gazdagabb. Ez amolyan vázlat, amely a tanulásban segíthet. Ha tovább lapozol, láthatod magukat a tanegységeket tartalmazó tájékoztató lapokat. Itt a legfontosabb elméleti és gyakorlati ismeretek vannak leírva, szemléltetve különböző multimédiás elemekkel. A lapokon többször találkozol feladatokkal. Ezek nagy része begépelendő, illetve elkészítendő feladat. Tudom, hogy a példákból a legjobb tanulni, ezért szemléletes, lényegre törő példákat alkalmaztam. Ha ezek nem elégségesek, használd bátran a FeladatBANKot! Ez egy feladatgyűjtemény, amely több kategóriára bontva tartalmaz gyakorló feladatokat, természetesen megoldásokkal együtt. Figyelmeztetlek, hogy a legutolsó kategória feladataihoz már nem lesz elég az itt megszerzett ismeret, saját magadnak kell megkeresned a szakirodalomban a szükséges tudást. Ehhez elsősorban az Internetet ajánlom. Sok lap végén találsz gondolkodtató feladatokat. Ezek nem konkrét, objektív megoldással rendelkező feladatok, inkább gyakorlati megfigyelések, szubjektív értékelések. Mindenképpen csináld őket végig, ezekből kapsz betekintést a weblapszerkesztés filozófiájába. S végül a segítségkérés prioritására szeretném felhívni a figyelmedet! Mivel az e-learning feltételez bizonyos önálló tanulásra való képességet, nekem is célom, hogy a lehető legnagyobb mértékben támaszkodj saját tudásodra és tanulási kapacitásodra. Éppen ezért négy prioritási szintet különböztettem meg, amelyek leírják, milyen sorrendben szerezz segítséget. Ezt láthatod a jobb oldali képen. Ez természetesen nem jelenti azt, hogy a tutorodat (konzulensedet) csak a legvégső esetben szabad zavarni, hiszen azért vagyok (vagyunk) itt, hogy támogassunk a tanulási folyamatban. De könnyen belátható, hogy az önerőből megszerzett tudás a legértékesebb és a legtartósabb. Sok sikert a tananyag feldolgozásához, remélem erős akarattal és megfelelő előzetes tudással rendelkezel, s elkezdhetjük kalandozásainkat a weblapszerkesztés labirintusában. - az instruktorod - |