HTML kód írása

Hozzákezdünk: tag-ek bevitele

A HTML oldalakon használt parancsok szakszóval a tag-ek (ejtsd: teg). Ezek azok az említett parancsok, melyek az egész oldal "lelkét" képezik, nélkülük az egész lapunk csak egy rakás egyhangú betű lenne. (Igaz, szöveg nélkül sem érne semmit sem weblapunk, a szöveg tehát a weblap "teste".) A tageket "kacsacsőrök" közé, tehát < és > jelek közé tesszük. A legtöbb tagnek van egy lezáró tagje is, a tag és a lezáró párja közötti részre hatnak a megadott tagek. A lezáró tag kacsacsőrök közti részének elején van egy / jel is. A lezáró részbe mindig megismételjük az érintett tag nevét. Azonban lesz pár olyan eset is, amikor nincs vagy elhagyható a lezáró tag. Ahol van lezáró tag, ott kiírom a lezáró párt is, ahol nincs, ott nem.
A HTML-ben a tageknél általában mindegy, hogy kisbetűvel, nagybetűvel vagy keverve írod őket. Tehát mindegy, hogy mondjuk <BODY>, <Body>, <body>, <BodY>, <BOdY>, <bODy> stb. Ha valahol mégis másként lenne, ott szólok. Ami a tagolást illeti, az egyes tagek közé nem szükséges szóközt tenni vagy új sort kezdeni, ugyanakkor tetszőleges számút is tehetünk ezekből. Lehet az egészet ömlesztve vagy egy, esetleg több szóközt tenni vagy új sort kezdeni, illetőleg kihagyni. Én a könnyebb áttekinthetőség érdekében új sorokat fogok kezdeni az egyes helyeken.
Ismerkedjünk meg az alapokkal, egyáltalán hogyan kell bevinni a kódot? Nézd meg az alábbi animációt, próbáld követni, megismételni! Először is, indíts egy Jegyzettömböt!

Gondolkodjunk együtt!

Mielőtt megtekintenénk elkészült weblapunkat, próbáljuk meg saját szavainkkal elmondani, mit fogunk látni!
Gondolkodjunk el rajta, miért KELL átállítani Jegyzettömbben a fájl típusát mentés előtt! Mi történne, ha meghagynánk a "Szövegfájlok" típust, de HTML kiterjesztés írnánk a névben?