Űrlapmezők létrehozása

Kapcsolómezők definiálása - rádiógomb

A következő kapcsolómező típus egy valódi kapcsoló. Olyan, mint a régi rádiókon az AM/FM váltó gomb, egyszerre mindig csak egy lehetett bekapcsolva, ha az egyiket benyomtuk, a másik kiugrott. Éppen ezért ezt az objektumot olyan választásokra szoktuk alkalmazni, amelyek közül csak egy érték lehet aktív, mint pl. egy igen/nem választás. Lássuk az attribútumokat!
radio kapcsolómező attribútumai

Használata | <INPUT name="szemely_neme" type="radio" value="ferfi" /> <INPUT name="szemely_neme" type="radio" value="no" />
name | Nem kötelező paraméter, de érdemes megadni, hogy egyértelműen hivatkozhassunk rájuk. A checkbox-szal ellentétben, itt minden egy csoportba tartozó rádiógombnak ugyanazt a nevet kell adni. Innen tudja a böngésző, hogy ezek közül mindig csak egy lehet bekapcsolva. A fenti példában sem véletlenül írtam két sort, hiszen legalább két rádiógombot kell definiáljunk, hogy működhessen. (Egy választás nem választás!)
type | A "radio" értékkel határozhatjuk meg, hogy rádiógombot hozunk létre. Az alábbi módon fog kinézni: Figyeld meg, hogy egyszerre csak egy lehet bekapcsolva!
value | Ezt az értéket adja vissza, ha az elem ki van választva.
checked | Ez az attribútum meghatározza, hogy alapértelmezésben a mező be legyen-e jelölve. Ha szükséges, használata a következő: checked="checked". Több helyen is láthatod majd, hogy a rövid formátumot alkalmazzák (a jobb oldal teljesen lemarad), ez viszont nem szabványos, a HTML 4.01 nem ajánlja, az XHTML pedig már nem is támogatja.

Az előző checkbox-os példánál maradván, lássuk, hogyan változik a kód, ha a sütik közül csak egyet választhatunk.

Dobostorta
Franciakrémes
Gyümölcsös szelet

... és a forrás:

    <FORM name="sutibevitel" method="GET">
      <INPUT type="radio" name="suti" value="dobos" /> Dobostorta <BR />
      <INPUT type="radio" name="suti" value="kremes" /> Franciakrémes <BR />
      <INPUT type="radio" name="suti" value="gyumolcsos" checked="checked" /> Gyümölcsös szelet <BR />
    </FORM>

Ami változott a radio paraméteren kívül, az az egyes űrlapmezők nevei. Ha nem írtam volna át, akkor nem egymást kizáró, hanem egymástól független eseményeket kaptam volna. A visszadott érték pedig egyértelmű: a suti nevű változó felveszi a value attribútum által meghatározott értéket, azaz visszakapom a süti rövid nevét (dobos, kremes, gyumolcsos).
Gondolkodjunk együtt!

Bővítsük előző programunkat egy olyan mezővel, amely a megkérdezett nemét is (férfi/nő) megjeleníti.