A HTML, mint lapleíró nyelv

Lapleíró nyelv? Olyan is van?

Mint már említettem, a HTML egy hipertext lapleíró nyelv. Gyakorlatban a HTML a weboldal tartalmát és felépítését webböngésző által értelmezhető formátumban leíró szabványosított nyelv. A HTML-t a W3C (World Wide Web Consortium) szabványosította és fejleszti. A hiperszöveg segítségével az adott HTML dokumentum, bármely az interneten lévő más dokumentumhoz (vagy fájlhoz) kapcsolható. Ezen dokumentumok között a hiperlinkek segítségével tudunk kapcsolatot teremteni. A HTML fájlok lehetnek statikusak (előre elmentett fájlokként vannak elhelyezve a web kiszolgálón) vagy dinamikusak (az oldal lekérésének pillanatában generálódik le a HTML fájl).

A lapleíró jelző igen szemléletes: minden weblap egyértelműen meghatározható objektumokból épül fel, mint szövegek, képek, animációk, vagy akár videó- és hanganyagok. Minden objektum egy téglalap alakú területet foglal el a webböngésző hasznos felületéből. Hogy könnyebb legyen elképzelni, nézzük meg az alábbi ábrát. Minden narancsszínű keret egy-egy objektumot jelez:

Gondolkodjunk együtt!

Maga a webszerkesztés (a kezdeti lépések legalábbis) ezeknek az objektumoknak a meghatározásából tevődik össze. A fenti animációban meghatározott objektumokat próbáld leírni minél "képszerűbben", mintha egy olyan embernek írnád le, aki még sosem látta (s most sem látja) a google kezdőlapját. Ha nincsenek ötleteid, kattints az alul levő linkre, s adok néhány tanácsot!