HTML kód tesztelése

Nézzük meg, mit csináltunk!

Megírtuk első weblapunkat. Bár még nem vagyunk tisztában minden aspektusával, próbáljuk meg betölteni és ellenőrizni a végeredményt. Ehhez egy kliensprogramra (internet böngészőre) lesz szükségünk. Rád bízom, melyiket használod, a legelterjedtebbek a Firefox és az Internet Explorer. Indítsuk el az egyiket, majd a File (Fájl) menüből válasszuk a "Fájl megnyitása" menüpontot. Tallózzuk be az előbbiekben elmentett HTML állományt, s máris látni fogjuk az eredményt.
Egy másik megoldás, hogy Intézőből elindítom a HTML állományt egy dupla kattintással, ahogy az alábbi képen is látszik.

# Hello, Világ!

Ezt az eredményt vártuk? Láthatjuk a középre igazított szöveget, ami <H1> stílusú. Ami nagyon fontos az előzőekben (és erre többször is felhívom majd a figyelmedet!) az a struktúrált szerkesztés. Nem csupán egymás alá írom a sorokat, ez nem szövegszerkesztés! Itt funkciója van annak (még ha csak áttekinthetőségi is!), hogy mekkora behúzásokat alkalmazok. Sokkal jobban el fogsz igazodni a saját és mások kódján is, ha megpróbálod betartani ezeket a szabályokat.
Gondolkodjunk együtt!

Azt mondják, okosabbtól nem szégyen tanulni! Ez egy igen okos filozófia! Mivel a HTML a kliens gépén fut, ez nagyszerű lehetőséget ad a kezedbe. Meg tudod nézni, hogyan csinálták az oldalt! Ehhez kattints az oldal egy üres részére a jobb gombbal, majd kérd le a lap forrását. (Firefoxban: Oldal forrása, Internet Explorerben: Forrás megtekintése.) Ha megpróbálod értelmezni az egyes részeket (amelyek valószínűleg jól struktúráltak!), sokat tanulhatsz belőlük. Másold ki egy saját HTML állományba, módosítgasd őket, írd át, majd teszteld újra meg újra!